ক্লোন বলতে আমরা বুঝি একটা প্রাণীর হুবহু প্রতিলিপি কিন্তু ক্লোনিং পদ্ধতিতে তৈরি করা প্রাণী কি আসলেই পুরোপুরি পূর্বের প্রাণীর মত হবে ? না হবেনা, জিনগত দিক থেকে তো অবশ্যই নয়। কারণ, এক্ষেত্রে আমরা দাতার দেহ কোষ থেকে শুধুমাত্র নিউক্লিয়াস তথা ক্রোমজোমটাই নিচ্ছি, অপরদিকে, অন্য প্রাণী থেকে প্রাপ্ত ডিম্বাণু থেকে শুধুমাত্র নিউক্লিয়াসটি বাদ দিচ্ছি কিন্তু ডিম্বাণুতে মাইটোকন্ড্রিয়া থেকে যাচ্ছে – মাইটোকন্ড্রিয়াতেও ডিএনএ বা জিন আছে এবং সেগুলো খুব দুর্লভ কিছু ক্ষেত্রে ফিনোটাইপিক ইফেক্ট দিতে পারে। সত্যি বলতে কি! মাইটোকন্ড্রিয়া কে বাদ দিয়ে ক্লোনিং করা সম্ভবও না কারণ মাইটোকন্ড্রিয়া কোষের সকল শক্তির উৎস – মাইটোকন্ড্রিয়া কে অপসারন করলে কোষটি মারা যাবে। তাই ক্লোন তার দেহের প্রতিটা মাইটোকন্ড্রিয়া ওই ডিম্বাণু থেকেই পেয়ে থাকে। সবথেকে মজার বিষয়, সেক্সুয়াল রিপ্রোডাকশনের (যেহেতু, শুক্রানুর নিউক্লিয়াস সম্বলিত মাথাটাই শুধুমাত্র ডিম্বাণুর মধ্যে প্রবেশ করে) ক্ষেত্রেও একই ঘটনা ঘটে – অর্থাৎ, আমরা আমদের দেহের সব মাইটোকন্ড্রিয়া আমাদের মাতার কাছ থেকে পেয়েছি, তারাও পেয়েছে তাদের মায়ের কাছ থেকে। আমরা সেই প্রাগৈতিহাসিক যুগ থেকে এভাবে আমাদের মাতার মাইটোকন্ড্রিয়া বহন করে এবং ছড়িয়ে চলেছি (শুধুমাত্র মেয়েরা) পরবর্তি প্রজন্মে- আর এটা হিসেব করেই বের করা যায় আমাদের আদিমাতা “হাওয়া” (ইসলাম ধর্মানুসারে) কে ছিলেন আর কত বছর আগে তিনি এই পৃথিবীতে ছিলেন – বিজ্ঞানীরা সেটা করেও ফেলেছেন, যাহোক সেটা অন্য বিষয় (আগ্রহী পাঠকরা এখান থেকে বিস্তারিত জানতে পারেন)। তবে ক্লোনিং এর ক্ষেত্রে দেহকোষ এবং ডিম্বাণু যদি একই প্রাণী থেকে নেওয়া হয় তাহলে ভিন্ন কথা।